b'\n_START_ARTICLE_\nM/t Lastovo\n_START_PARAGRAPH_\nM/t Lastovo je eden izmed trajektov v floti re\xc5\xa1ke Jadrolinije. Namenjen je vo\xc5\xbenji na lokalnih linijah ve\xc4\x8dinoma na splitskem plovnem obmo\xc4\x8dju.\n_START_SECTION_\nZgodovina\n_START_PARAGRAPH_\nTrajekt je bil zgrajen leta 1969 na Japonskem v ladjedelnici Kurushima Dock Co. Ltd. za japonskega ladjarja Shikoku Chuo Ferry Boat K.K. Plul je pod imenom Ishizuchi na liniji Kawanoe - Kobe. Leta 1978 ga je kupila re\xc5\xa1ka Jadrolinija in od tedaj vozi pod njeno zastavo. Trajekt je bilo potrebno prepeljati v Jadransko morje. Naloga je bila zaupana kapitanu dolge plovbe Pasku Nadramiji, ki je bil na poti z Japonske do Reke ve\xc4\x8d kot mesec dni, in sicer med 15. aprilom in 24. majem 1978. Trajekt je bil po vpisu v jugoslovanski register ladij preimenovan, in sicer sprva v Partizanko, a \xc5\xa1e istega leta v Lastovo I. Kupljen je bil namre\xc4\x8d za plovbo na liniji Split - Vela luka - Ubli na otoku Lastovo. Trajekt je bil redno vzdr\xc5\xbeevan, a je kljub temu avgusta 1993 v ladijski strojnici izbruhnil po\xc5\xbear, ki je naredil veliko \xc5\xa1kodo. Nih\xc4\x8de od potnikov in posadke ni bil po\xc5\xa1kodovan. Trajekt je bil zato odvle\xc4\x8den v Split, kjer so celo razmi\xc5\xa1ljali o smotrnosti popravila oz. o razrezu v staro \xc5\xbeelezo. A ker so bile tedaj na Hrva\xc5\xa1kem vojne razmere, so trajekt vseeno popravili. V ladjedelnici Brodoremont Jadran so vgradili nove motorje in izvedli ostale popravke. Avgusta 1994 je ponovno zaplul. Leta 1998 je bil trajekt ponovno preimenovan; ob imenu je bila odstranjena \xc5\xa1tevilka I. Leta 2004 so v ladjedelnici Kraljevica prenovili \xc5\xa1e celotno notranjost (trije novi saloni za potnike, nove sanitarije, stopni\xc5\xa1\xc4\x8de, bife). Na\xc4\x8drt prenove je izvedlo slovensko podjetje Smelt d.d. Leta 2012 sta bila odstanjena dva klasi\xc4\x8dna re\xc5\xa1ilna \xc4\x8dolna in zamenjana z gumenjaki._NEWLINE_Ker je navkljub svoji starosti \xc5\xa1e danes eden izmed najhitrej\xc5\xa1ih lokalnih trajektov, v poletni sezoni pogosto pluje na linijah iz Splita proti \xc5\xa0olti, Bra\xc4\x8du, Visu, Kor\xc4\x8duli in Lastovu._NEWLINE_Njegovi pomanjkljivosti pa sta danes prenizka vi\xc5\xa1ina gara\xc5\xbee in v \xc4\x8dasu poletnega pove\xc4\x8danja \xc5\xa1tevila avtomobilov premajhna kapaciteta vkrcanih vozil.'